SA weermag dalk binnekort betrokke by Mosambiek(Argieffoto) Verskeie onderafdelings van die Suid-Afrikaanse Nasionale Weermag (SANW) kan binnekort in en om die noorde van Mosambiek ontplooi word sodra Mosambiek daarom vra, het die minister van internasionale betrekkinge, dr. Naledi Pandor, in die parlement gesê. Pandor het gesê die situasie in Mosambiek se noordelike Cabo Delgado-provinsie is baie gekompliseerd, veral omdat al meer gesofistikeerde wapens gebruik word deur die insurgensie-rebelle, wat bande het met die terreurorganisasie die Islamitiese Staat (Isis). Cabo Delgado het die wêreld se rykste neerslag aan robyne en die derde grootste natuurlike gasveld. Volgens Pandor kan laasgenoemde Mosambiek in ’n middelinkomste-land omskep mits dit goed bestuur word. Die huidige aanvalle deur fundamentalistiese Moslemgroepe beteken meer as 10% van Cabo Delgado se inwoners is nou al uit hul krale verdryf, waar alles gesteel en vernietig is. Die aanvalle is tans gemik teen die plaaslike bevolking en die regering; nie teen Westerlinge nie. Westerse beleggings word deur private sekerheidmaatskappye beveilig, onder meer ook deur Suid-Afrikaanse private sekerheidsmaatskappye. ’n Kommerwekkende onlangse eskalering van die konflik was die oorname van die hawestad Mocimboa da Praia deur die invallers. Pandor het gesê Suid-Afrika gaan Mosambiek bystaan en die Suider-Afrikaanse Ontwikkelingsgemeenskap (SAOG) het reeds aan die Mosambiekse regering gevra watter hulp die land benodig. Volgens Pandor kan die gevolge van die situasie vir Suid-Afrika insluit dat vlugtelinge vanuit Mosambiek hierheen kan stroom, en dat Suid-Afrika se toegang tot die natuurlike gasveld belemmer kan word. Suid-Afrika se veiligheidsmagte word dus tans op gereedheidsgrondslag geplaas en die Suid-Afrikaanse vloot sal na verwagting binnekort aan die Mosambiekse kus ontplooi word. Pandor het die verskering gegee dat Suid-Afrika nie alleen sal optree nie, tensy die land fisiek bedreig word. Suid-Afrika sal slegs in Mosambiek optree indien Mosambiek om hulp vra.